PTT ปรับลดราคาน้ำมันทุกชนิด 50 สต./ลิตร เว้น E85 30 สต./ลิตร มีผลพรุ่งนี้
PTT ปรับลดราคาน้ำมันทุกชนิด 50 สต./ลิตรเว้น E85 30 สต./ลิตร มีผลพรุ่งนี้ (29 พ.ค.61)
28 พ.ค. 2561

นางสาวจิราพร ขาวสวัสดิ์ รองกรรมการผู้จัดการใหญ่หน่วยธุรกิจน้ำมัน บริษัท .ปตท.จำกัด (มหาชน) หรือ PTT เปิดเผยว่า จากสถานการณ์ราคาน้ำมันสำเร็จรูปในตลาดโลกที่มีการปรับตัวลดลงตั้งแต่เมื่อวันศุกร์ที่ผ่านมา (25 พ.ค. 61) ประกอบกับช่วงสุดสัปดาห์ที่ผ่านมาราคาน้ำมันสำเร็จรูปในตลาดโลกปรับลดลงอีกอย่างต่อเนื่องจนต่ำสุดในรอบสองสัปดาห์ที่ผ่านมาจากการที่กลุ่มประเทศผู้ส่งออกน้ำมัน (โอเปก)  และประเทศรัสเซีย มีแผนผลิตน้ำมันเพิ่มขึ้นเพื่อชดเชยอุปทานที่หายไปจากตลาด ล่าสุด วันนี้คาดว่าราคาน้ำมันในตลาดโลกจะยังคงปรับลดลงอีก
ทั้งนี้ ปตท.จึงปรับลดราคาน้ำมันลงอีกครั้งทันที โดยทั้งกลุ่มเบนซินและดีเซล ลดลง 50 สตางค์/ลิตร เว้น E85 ลดลง 30 สตางค์/ลิตร มีผลในวันพรุ่งนี้ (29 พฤษภาคม 2561) เวลา 05.00 น. เป็นต้นไป ส่งผลให้ราคาน้ำมันขายปลีกในเขตกรุงเทพฯ และปริมณฑลเป็น ดังนี้
น้ำมันเบนซิน 95 อยู่ที่ 36.36 บาท/ลิตร, น้ำมันแก๊สโซฮอล์ 95 อยู่ที่ 29.25 บาท/ลิตร, น้ำมันแก๊สโซฮอล์ 91 อยู่ที่ 28.98  บาท/ลิตร, น้ำมันแก๊สโซฮอล์ E20 อยู่ที่ 26.74 บาท/ลิตร, น้ำมันแก๊สโซฮอล์ E85 อยู่ที่ 21.14 บาท/ลิตร, น้ำมันอัลตรา ฟอร์ซ ดีเซล 28.79 บาท/ลิตร และน้ำมันอัลตรา ฟอร์ซ ดีเซล พรีเมียม อยู่ที่ 31.79 บาท/ลิตร (ราคาขายปลีกข้างต้นยังไม่รวมภาษีบำรุงกรุงเทพมหานคร)